‘Vleislose frikkadelle’ veilig op winkelrakke – vir nouPlantgebaseerde wors as alternatief vir vleisprodukte. (Foto: Shaun The Vegan/Facebook) ŉ Stokkie is vir eers gesteek voor ŉ plan van die Suid-Afrikaanse Agentskap vir Voedselveiligheid om beslag te lê op alle plantgebaseerde proteïen met name soos veganistiese biltong en vleislose frikkadelle. Drukgroepe het hulle tot die hof gewend vir ŉ interdik om die departement van landbou, grondhervorming en landelike ontwikkeling – deur die agentskap – te verhoed om van Maandag die duisende plantgebaseerde vleisalternatiewe van winkelrakke te verwyder. Die beslagleggings is beoog ingevolge die Wet op Landbouprodukstandaarde wat bepaal dat sekere produkname gereserveer word vir bepaalde verwerkte vleisprodukte. Dit sluit nie vleisvervangings in nie. Pogings van die bedryf om die departement en die agentskap te oortuig om die beslagleggings op te skort en nuwe en gepaste wetgewing vir plantgebaseerde vleisalternatiewe te ontwikkel, het op ŉ dooiepunt uitgeloop en verskeie organisasies het hulle tot die hof gewend. Die Johannesburgse hooggeregshof het Vrydag beslis dat die produkte op winkelrakke moet bly, minstens tot ŉ hof kan besluit oor die meriete van produsente en kleinhandelaars se betoë dat die regulasies onlogies is en verbruikers skade gaan berokken. Die organisasie ProVeg South Africa sê die besluit, indien dit in werking gestel word, gaan ŉ verwoestende uitwerking op die bedryf en verbruikers hê. Dit sal onder meer beteken etikette op produkte sal verander moet word, dit kan lei tot werksverliese en kan verwarring onder verbruikers veroorsaak. Die organisasie sê ook die besluit om beslag te lê op produkte met name soos sampioenbiltong of veganistiese hoenderstukkies kan beteken verbruikers verloor vertroue in die produkte, omdat daar skielik ŉ onverklaarbare verandering aan etikette aangebring word. ProVeg sê hy het in die verlede probeer en sal voortgaan om buite te hof te probeer verseker dat nuwe en gepaste regulasies vir plantgebaseerde vleisalternatiewe ontwikkel word en dat dit in die beste belang van die plantgebaseerde voedselbedryf gedoen word. Die organisasie het ŉ beroep op die regering gedoen om die ontwikkeling van die nuwe regulasies te versnel, sonder enige tussentydte strafmaatreëls vir die plantgebaseerde bedryf. “Hoewel ons die hof se besluit verwelkom, benadruk ons die oproep vir verdere gesprekke en ons glo steeds die kwessie behoort deur besprekings tussen die plantgebaseerde voedselbedryf, die departement en die vleisbedryf opgelos te word,” sê Donovan Will, direkteur van ProVeg South Africa. ProVeg is ŉ internasionale voedselbewusmakingsorganisasie wat hom beywer vir die transformasie van die wêreldwye kosstelsel deur konvensionele diereprodukte met plantgebaseerde alternatiewe te vervang.